Diari Oficial de la Generalitat Valenciana


Sumari del DOGV 9234, del 14-12-2021 (2021/12904)

DECRET 187/2021, de 19 de novembre, del Consell, de modificació del Decret 98/2016, de 4 d'agost, del Consell, pel qual s'aproven les bases reguladores per a la concessió directa d'una subvenció per a la realització d'inversions d'adequació en la terminal logística de l'àrea industrial d'Almussafes.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9234

Data del DOGV
:   14-12-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/12293


Data del document
:   19-11-2021

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Anàlisi jurídica

 Descriptors 

:   * Conselleria d'Economia Sostenible, Sectors Productius, Comerç i Treball
    * ajuda pública
    * infraestructura industrial

DECRET 187/2021, de 19 de novembre, del Consell, de modificació del Decret 98/2016, de 4 d'agost, del Consell, pel qual s'aproven les bases reguladores per a la concessió directa d'una subvenció per a la realització d'inversions d'adequació en la terminal logística de l'àrea industrial d'Almussafes. [2021/12461]  
El Decret 98/2016 té per objecte establir les bases reguladores de la concessió directa, amb caràcter excepcional i per raons d'interés públic de tipus econòmic, d'una subvenció a Ford España, SL, per a la realització de les inversions necessàries per a l'adequació de la terminal logística de l'àrea industrial d'Almussafes, de la qual és titular, a les condicions que permeten la seua connectivitat amb la infraestructura del corredor mediterrani.  
En aplicació d'aquest decret de bases reguladores, es va dictar la Resolució de 3 de novembre de 2016, del conseller d'Economia Sostenible, Sectors Productius, Comerç i Treball, per la qual es va concedir una subvenció nominativa a Ford España, SL, per a la realització de les inversions d'adequació en la terminal logística de l'àrea industrial d'Almussafes, per a la seua connexió i operativitat amb el corredor mediterrani.  
En virtut d'aquesta resolució, es va concedir a Ford España, SL, una subvenció fins al 100 % de les inversions subvencionables necessàries per a l'adequació de la terminal logística de l'àrea industrial d'Almussafes, a les condicions que permeten la seua connectivitat i operativitat logística amb la infraestructura del corredor mediterrani, durant el període 2016-2018, conforme a la memòria i el projecte tècnic presentat, que consten en l'expedient.  
Tant en el decret de bases reguladores com en la resolució de concessió es va establir que la conselleria amb competències en matèria d'indústria realitzarà una aportació màxima de 80.466.277 d'euros, d'acord amb el següent desglossament per anualitats:  
Exercici 2016: 3.000.000 d'euros  
Exercici 2017: 5.000.000 d'euros  
Exercici 2018: 2.000.000 d'euros  
  
D'altra banda, en les bases reguladores i en la resolució de concessió es va establir que si l'import de despesa justificada en cada anualitat és inferior a l'ajuda màxima prevista, l'aportació de la conselleria es minorarà en la quantia corresponent, sense perjudici que, per a assegurar l'adequació de les diferents anualitats al desenvolupament efectiu de l'actuació subvencionada, puguen efectuar-se els necessaris reajustaments d'anualitats, de conformitat amb el que es preveu en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
En 2016, Ford España, SL, va iniciar les inversions d'adequació en la terminal logística de l'àrea industrial d'Almussafes; no obstant això, durant l'execució del projecte van sobrevindre diferents successos i circumstàncies tècniques imprevisibles que no van permetre la normal execució d'aquest, com per exemple la situació de concurs de creditors en què va entrar una de les empreses que conformava l'UTE adjudicatària de les obres, i el retard en l'execució del corredor mediterrani per part de l'Administració general de l'Estat.  
Per aquests motius, el 13 de juny de 2018, l'empresa beneficiària de l'ajuda va presentar un escrit en el qual, a la vista de les circumstàncies sobrevingudes, sol·licitava la modificació del Decret 98/2016 de 4 d'agost, del Consell, pel qual s'aproven les bases reguladores, així com la resolució de concessió de 3 de novembre de 2016, a l'exclusiu efecte d'ampliar el termini per a l'execució de la inversió restant subvencionada, i consignar en les anualitats 2019, 2020 i 2021 l'import pendent de subvenció.  
El Decret 203/2018, de 9 de novembre, del Consell, va modificar el Decret 98/2016, de 4 d'agost, del Consell, i aprovava un nou desglossament del pressupost per anualitats:  
Exercici 2016: 1.721.921,23 -  
Exercici 2017: 770.813,22 -  
Exercici 2018: 326.264,84 -  
Exercici 2019: 5.000.000,00 -  
Exercici 2020: 1.400.000,00 -  
Exercici 2021: 781.000,71 -  
  
En els mateixos termes, el conseller d'Economia Sostenible, Sectors Productius, Comerç i Treball va dictar, el 29 de novembre de 2018, una resolució per la qual es va modificar la Resolució de 3 de novembre de 2016, per la qual concedia la subvenció nominativa a Ford España, SL, per a la realització de les inversions d'adequació en la terminal logística de l'àrea industrial d'Almussafes, per a la seua connexió i operativitat amb el corredor mediterrani.  
El 29 de setembre de 2021, l'empresa beneficiària Ford España, SL, ha presentat un escrit en el qual sol·licita la modificació del Decret 98/2016 de bases reguladores, així com la modificació de la resolució de concessió de 3 de novembre de 2016, ja modificada per la Resolució de 29 de novembre de 2018.  
En aquest escrit, Ford España, SL, sol·licita una nova ampliació del termini per a la realització de les inversions, amb un nou reajustament d'anualitats, consistent a distribuir la quantia total prevista en aquests moments en l'exercici 2021 de 781.000,31 euros, en les següents anualitats:  
Exercici 2021: 356.512,83 -  
Exercici 2022: 24.487,48 -  
Exercici 2023: 400.000,40 -  
  
L'empresa beneficiària justifica aquesta sol·licitud en què l'execució del projecte d'inversió conclou amb la transformació de l'ample de via de la terminal localitzada en les instal·lacions de Ford España, SL, d'ample ibèric a ample estàndard europeu (UIC), la qual cosa requereix, com a condicionant bàsic, realitzar-se els treballs de manera coordinada i harmonitzada amb les obres en la infraestructura del corredor mediterrani atés que, altrament, la terminal logística quedaria inoperativa. En aquest sentit, per a poder executar i finalitzar l'última etapa del projecte, que estava prevista en l'exercici 2021, és necessària la implementació i adequació prèvies del corredor mediterrani a l'ample de via internacional, perquè, en cas contrari, la terminal quedaria bloquejada i sense capacitat operativa i, així mateix, no compliria les finalitats de la subvenció previstes en el decret.  
En relació a l'anterior, des de l'Oficina del Comissionat del Govern per al Corredor Mediterrani s'ha comunicat a Ford España, SL, que l'arribada de l'ample estàndard fins a la factoria Ford precisa que es finalitzen les obres i es posen en servei diferents trams implicats per a la posada a la disposició del corredor, i tenint en compte l'estat d'execució i administratiu de cada tram, així com l'estimació de la seua finalització, l'Alt Comissionat ha estimat que la posada en servei d'ample estàndard en la terminal de l'àrea industrial d'Almussafes es podria produir en el període entre l'últim trimestre de 2023 i el primer trimestre de 2024, per la qual cosa és evident que el corredor mediterrani no estarà disponible i operatiu per a la seua connexió amb la terminal de l'àrea industrial d'Almussafes en l'exercici actual.  
  
No hi ha dubte que el projecte per a l'adaptació i connexió de la terminal logística del Parc Industrial d'Almussafes al corredor mediterrani representa una actuació fonamental per al desenvolupament logístic i econòmic de la Comunitat Valenciana, per tractar-se d'una terminal situada en un enclavament estratègic, amb una important població empresarial orientada a mercats exteriors, i on es localitzen moltes de les àrees industrials i clústers rellevants. Aquesta localització la situa com un dels punts principals de referència de l'activitat industrial de la regió, i abasta un ampli radi d'influència per la seua proximitat amb un entorn d'alta intensitat logística i la seua connexió directa amb els principals nusos de comunicacions valencians.  
  
Així mateix, la terminal logística és l'única infraestructura de les seues característiques dins de la seua àrea d'influència que permet assegurar el desenvolupament logístic prioritari ferroviari en el marc del corredor mediterrani i potenciar les activitats de les empreses usuàries de la terminal, que comprenen diversos sectors econòmics com l'automoció, l'alimentació, el transport, els productes químics, etc.  
La seua materialització està alineada amb els objectius bàsics de la Generalitat en l'àmbit de la política industrial, entre els quals es troben la generació de condicions favorables de l'entorn per al creixement empresarial, l'increment de la presència comercial de les nostres empreses en altres mercats, l'impuls d'estratègies de desenvolupament sostenible, la reorientació de l'estructura productiva regional i l'atracció d'inversions internacionals.  
Considerant que s'ha posat de manifest la necessitat d'introduir modificacions en la regulació de la subvenció, ampliant el termini d'execució i justificació, tot això sense augment de la quantia de la subvenció, i atés l'indubtable interés públic, econòmic i social d'aquesta subvenció, es modifiquen aquells aspectes necessaris per al compliment dels objectius proposats.  
De conformitat amb l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Economia Sostenible, Sectors Productius, Comerç i Treball, prèvia deliberació del Consell, en la reunió del 19 de novembre de 2021,  
  
DECRETE  
  
Article únic. Modificació del Decret 98/2016, de 4 d'agost, del Consell, pel qual s'aproven les bases reguladores per a la concessió directa d'una subvenció per a la realització d'inversions d'adequació en la terminal logística de l'àrea industrial d'Almussafes  
1. Es modifica la base primera, que queda redactada en els següents termes:  
«Primera. Objecte de la subvenció  
És objecte de regulació per mitjà d'aquestes bases la concessió directa d'una subvenció a Ford España, SL, per a la realització de les inversions necessàries per a l'adequació de la terminal logística de l'àrea industrial d'Almussafes, a les condicions que permeten la seua connectivitat amb la infraestructura del corredor mediterrani, durant el període 2016-2023.»  
2. Es modifica el primer paràgraf de la base tercera, que queda redactat en els següents termes:  
«Tercera. Finançament de l'actuació  
L'import de la subvenció ascendirà al 100 % de les inversions subvencionables a les quals fa referència la base primera, amb una aportació màxima de 15.329.678 d'euros, que s'abonaran amb càrrec als crèdits que a aquest efecte s'habiliten en el programa 722.20, Política industrial, dels pressupostos de la Generalitat, d'acord amb el següent desglossament per anualitats:  
Exercici 2016: 1.721.921,23 -  
Exercici 2017: 770.813,22 -  
Exercici 2018: 326.264,84 -  
Exercici 2019: 5.000.000,00 -  
Exercici 2020: 1.400.000,00 -  
Exercici 2021: 356.512,83 -  
Exercici 2022: 24.487,48 -  
Exercici 2023: 400.000,40 ?.»  
  
3. Es modifica el tercer paràgraf de la base tercera, que queda redactat en els següents termes:  
«Les dotacions corresponents als exercicis 2022 i següents quedaran, en tot cas, condicionades a l'assignació que anualment contemple a aquest efecte la corresponent llei de pressupostos.»  
4. Es modifica el segon paràgraf de la base cinquena, que queda redactat en els següents termes:  
«Aquestes despeses es realitzaran entre el 24 de juny de 2016 i el 31 de desembre de 2023, o aquella altra data resultant dels possibles reajustaments d'anualitats que hagen pogut ser autoritzats.»  
  
DISPOSICIÓ FINAL  
  
Única. Entrada en vigor  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
  
València, 19 de novembre de 2021  
  
El president de la Generalitat,  
XIMO PUIG I FERRER  
  
El conseller d'Economia Sostenible,  
Sectors Productius, Comerç i Treball,  
RAFAEL CLIMENT GONZÁLEZ